Dit het, ten spyte van baie kennis wat reeds deur die jare ingewin is in verband met die probleem, steeds groot verliese vir die wolboer veroorsaak. Daarom het die S A Wolraad onlangs weer 'n ondersoek na die probleem aangevra. Hierdie verslag is nou deel van die resultate van ondersoeke na die brommerprobleem by wolskape. Die brommerprobleemondersoek is gedoen deur verskeie boere te besoek, sowel as met die uitstuur van vraelyste.
Die groen brommer, Lucilia cuprina, is verantwoordelik vir sowat 90 % van die primêre aanvalle op lewende skape. Primêre aanvalle dui daarop dat die diere wat aantreklik is vir brommers eerste deur hierdie soort brommer aangeval word. Trouens, die groen brommer val eintlik hoofsaaklik die lewendige skaap aan en nie dooie diere se karkasse nie.
Dele van die skaap se wol moet tot op die vel nat word en nat bly vir sowat 48 uur voordat 'n brommeraanval suksesvol kan plaasvind. Oormatig baie sweet en wolvet is ook 'n goeie kweekbodem vir bakteriese groei. Die bakterieë wat in sulke nat of beswete wol groei, beskadig soms reeds die vel en wolvesels sodat serumagtige afskeidings vorm, wat dan geurig genoeg is om die brommerwyfies aan te lok.
Bouvormfoute kan die skaap ook aantrekliker maak vir die brommers. Dit is veral foute soos te nou of spits agterstewe, veral by ooie, te hoë of los skouers en duiwelsgreep agter die skouerblaaie. Die foute skep holtes waarin nattigheid kan aansamel 1, 2.
Ongeveer 99 % het aangedui dat dit wel 'n probleem is. Die opname was in 'n droë jaar gedoen en die deelnemers het daarop gewys dat die probleem op sy ergste is in 'n goeie reënjaar.
Die ooitjies se sterte moet net lank genoeg gelaat word om die vulva toe te maak. Dit sal sowat 3 tot 4 litte lank wees. Dan kan sy haar stert swaai, ook oplig wanneer sy mis of urineer en dit is beslis nie 'n probleem tydens dekking nie. So 'n ooitjie se broek bly skoner en droër en sy is meer bestand teen kanker van die vulva.
Dip skare sowat 1 - 2 maande na skeer sodat daar genoeg wol is om die dipstof vas te hou en dus 'n langer nawerking te bewerkstellig. Dit sal meer dikwels gedoen moet word waar bosluise 'n groot probleem is.
Behandel die hele kudde oor die volle lengte van die rug en in die broek wanneer dit lyk asof 'n "goeie" brommerseisoen voorlê. Indien lyfaanvalle nie 'n probleem is nie, kan slegs die broekgedeeltes behandel word. Daar is goeie middels op die mark vir hierdie doel.
Onthou dat die oog van die boer sy skape gesond hou. Dit is 'n pluspunt wat meeste deelnemers ook reeds self toepas.
Dank word uitgespreek teenoor die boere wat deelgeneem het, sowel as aan die vee-inspekteurs, landbouvoorligters en staatsveeartse wat meegehelp het om die opname 'n sukses te maak.